**עוד אבוא אל סיפך במבט כולל כשיר אוקסימורוני (דבר וניגודו המתקיימים יחד)**

השיר "עוד אבוא אל סיפך " יכול להיות מובן כשיר על אהבה גדולה כיוון שהוא מדבר כנראה על אהבה שנמשכה על פני חיים שלמים, בפתח השיר מבטיח המשורר לשוב לפתח ביתה של אהובתו ולבטא כלפיה את אהבתו, ולומר לה "מילים הטובות" להושיט כלפיה את ידיו ושפתיו. בבית השני נראה ששיבתו של המשורר תציל אולי את אהובתו מן העצב והחושך שהשתלטו על חיה אולי בשל עזיבתו לפני שנים רבות. נראה גם שחייו של הדובר שתמיד נמשך אחרי דברים אחרים (הוסגרו לחוצות ולתוף) פונים עכשיו כלפי האהובה כלפי והשיבה אליה היא מחשבה או ידיעה שליוותה אותו כל חייו, כאילו גם כשעזב הוא ידע שהוא "עוד" יחזור. בבית האחרון של השיר המשורר מתאר כיצד הזכר של אהובתו מפלח את כל ישותו, "נוגע בו כיד מבהיקה", כלומר בעוצמה מטלטלת והוא מראה כיצד היא מוטמעת בתוכו קשורה לדופק הבסיסי ביותר של חייו, פעימות ליבו והוא מקדיש לה את הדממה שבין פעימות ליבו.

אולם "השיר "עוד אבוא אל סיפך" אינו מתאר כנראה שיבה מאוחרת מלאה ומאושרת, אלא הוא מתאר שיבה שהיא מלווה בעייפות כאב, והפסדים שאולי אי אפשר לפצות עליהם. כך למשל חוזר הדובר "בשפתיים כבות" "ומצניח ידיים", הוא אינו מלא תשוקה ושמחה והוא חסר חיות. גם "מילותיו הטובות " הן אולי רק אלו שנותרו לו "עדיין". הוא גם עומד על סף ביתה של האהובה ולא בטוח כלל שהוא אכן יוכל להכנס.

תיאור ביתה החשך ועצוב של האהובה מעורר תהיה על חלקו של הגבר הדובר בגרימת העצב והבדידות של האישה ועל הסיבות והתירוצים להיעדרותו. "חייו כרעו" לפני דברים אחרים: כנראה אומנותו, מסעותיו, חייו בזירה של "חוצות ותוף". בחוצות הערים הגדולות לכל המקצב המוחצן של חיי אומנות ותהילה. האם אנחנו מקבלים בהבנה את "הכניעה" שלו מול הגורל ? זה היה גדול ממנו , גדול מהאהבה לאשה שהשאיר מאחור, היעוד שלו היה לחיות חיי "חוצות ותוף", חיי אמן מפורסם זה היה יעוד או גורל ולכן חייו "הוסגרו לחוצות ולתוף"; או שאנו רואים בכך בעצם בחירה שבחר להשאיר מאחור את אהובתו בבדידותה? מה גורם לו לחשוב שהוא יכול לחזור? ואולי הוא אכן חושש ומרגיש אשמה? אולי משום כך הוא יבוא רק עד סף הדלת ("סיפך") ולא יכנס? ואולי כבר מאוחר מידי והבית "עצוב לאינסוף" כי האישה כבר איננה בו ואיננה מחכה לו, או אולי איננה בחיים. הרי הוא הודה שעבורו היא "זכר נשכח" אוקסימורון של אישה אהובה שהוא תמיד ירצה לחזור אליה אבל רוב חייו הוא נמצא הרחק ממנה והוא שוכח אותה. היא "הדממה" , שמזכירה גם את המוות, לא פעימות הלב, דפיקות החיים, אלא את הדממה שביניהן. ידה שנוגעת בדובר מוארת בבוהק לא טבעי, גם היא אוקסימורון. האם היא רוח? תמונת זיכרון? האם השיבה אליה בכלל אפשרית או שמא המשורר שבחר בחיים אחרים איבד את אהובתו ?

השיר מעלה אפשרויות אלה בצירופי הניגודים המתקיימים בו יחדיו.

דפנה אדלר